寄魯平
作者：張方平
朝代：宋

paragraphs: 平也青雲器，鄉評推孝廉。
高懷焦尾澹，壯節湛盧銛。
與我偏心照，論交以道詹。
逸羣容策蹇，美盼對無鹽。
振楫期同濟，提衡豈致嫌。
前年稅征鞅，彌月憩衡苫。
環堵藜爲榻，圭門席掛簷。
未曾憂四壁，聊與醉青帘。
且默何嘗說，雖寒不附炎。
伏龍當自起，躍馬要誰占。
舌在居貧樂，情親茹蓼甜。
雅遊傷遽散，流景顧將淹。
信斷傷秋鴈，愁多伴夜蟾。
不堪男女淚，北望一漸漸。